ગાંધીનગર : રાજ્યમાં ટેકાના ભાવે મગફળી ખરીદવાની સરકારે શરૂઆત કરી છે ત્યારે કોંગ્રેસ નેતા શક્તિસિંહ ગોહિલે રાજ્ય સરકાર પર પ્રહારો કરતા જણાવ્યુ કે, નાફેડે કેન્દ્ર સરકારના કૃષિ મંત્રાલયને ૧૫મી નવેમ્બરના રોજ પત્ર લખીને ગુજરાતમાંથી મગ, અડદ, તલ અને મગફળીની ખરીદી કરવાનો ઇનકાર કર્યો છે. નાફેડે પત્રમાં જણાવ્યુ હતુ કે, ગુજરાતમાં અણ આવડતની નીતિના કારણે નાફેડ ગુજરાતમાંથી ખરીદી કરવા તૈયાર નથી.શક્તિસિંહ ગોહિલે વધુમાં જણાવ્યુ કે, રાજ્ય સરકાર દ્વારા મગફળી ખરીદીની કોઈપણ પ્રકારની યોગ્ય વ્યવસ્થા કરવામાં આવી નથી તેમજ મગફળીમાં ભેળસેળ કરવામાં આવે છે. ગુજરાતમાં વેર હાઉસની કાળજી લેવામાં આવતી નથી.ગુજરાત સરકારે વર્ષ ૨૦૧૭/૧૮ માં જે ખરીદી ગુજરાત સ્ટેટ વેર હાઉસિંગ કોર્પોરેશન મારફત કરી હતી તેના ગોડાઉનોની સાયન્ટીફીક તપાસમાં બહાર આવ્યું છે કે, ગોડાઉનોની ગુણવત્તા જાળવવામાં આવી નહતી. ગોડાઉનો માટેની નિર્ધારિત પ્રક્રિયા કે જે પુરવઠાની સલામતી અને જાળવણી માટે હોય છે તેને જાળવવામાં આવી ન હતી. ગોડાઉનોમાં આગ લાગવાના બનાવો બન્યા હતા એટલું જ નહિ પરંતુ જથ્થામાં ભેળસેળ કરવાના કિસ્સાઓ પણ બહાર આવ્યા છે.નાફેડે જણાવ્યું હતું કે, રાજસ્થાન, મધ્યપ્રદેશ, મહારાષ્ટ્ર, કર્નાટકા, તેલંગાણા અને તામીલનાડુ જેવા રાજ્યોમાં નાફેડ ખરીદી કરી રહી છે ગુજરાતમાં ૨૦૧૮/૧૯ દ્વારા ખેડૂતોની ખેત પેદાશની કોઈ ખરીદી નાફેડ નહિ કરે.નાફેડના પત્ર બાદ શક્તિસિંહે જણાવ્યુ કે, આ મામલે હાઈકોર્ટના સીટીંગ જજના માધ્યમથી તપાસ કરાવવી જોઈએ. રાજ્યની ભાજપ સરકારના પાપે ગુજરાતનો ખેડૂત હાલમાં તેના પરિણામ ભોગવી રહ્યો છે ત્યારે રાજ્યની ભાજપ સરકાર સહાયના નામે ખેડૂતો સાથે નાહક કરી મજાક કરી રહી છે.